भारत हादरआ 135 कौटिनि बांसिन सुबुं सानखो थानाय मोनसे हादर । बे एसे गोबां अनजिमा सुबुंफोरनि थाखाय कभिड जिउसाखौ होबथानो थाखाय भेकसिन एबा बिजि होनाय खामानिया आरो बेसेबां बोसोर नांबावगोन, बेखौ रावबो थि बुंनो हाया। बे कभिड जिउसाखौ होबथानो थाखाय भेकसिन एबा बेजि होनाया जागायबाय होननानै बेनि थाखाय गावनो सांग्रां जायाब्ला खैफोदाव गोग्लैनो हागौ! सावस्रि बिगियान, रोंगौथि गोनां आरो हुआ खनले-खनले सांग्रां थानो बुंबोगासिनो दंब्लाबो दासान्दै हादराव बांसिन सुबुंफोरानो खुगायाव मास्क लाया एबा गारबाय। बेरा फारसे जोंनि रायजो आसामनि सावस्रि मन्थ्रिआ बुंदोंदि फैगौ मार्स दाननि 1 खालारनिफ्राय आसाम रायजोआव फैयोब्ला जेबो रोखोमनि कभिड जिउसानि थाखाय आनजाद खालाम जानो नांला। दा हादराव कभिड जिउसानि गोदान हारिनि जिउसाया नुजानायनि उनावबो बिनि सायाव मा थासारि जानो हागौ साननो गोनां जानानै फैदों। बुंनांगोन बावैसो सान सिगां गुवाहाटीनि गंसे सोलोंथाइ फसंथान डन बस्क फरायसालिनि सासे फोरोंगिरिनाव कभिड पजिटेभ मोननायनि उनाव थांनाय 21 फेब्रुवारीनिफ्राय सान स्निनि थाखाय फरायसालिखौ बन्द लाखिनो गोनां जानायखौ मिथिनायै रावबो गैया। थेवबो बिदि थासारिखौ मिथिसेयावबो रायजोनि सुबुंफोरा हाथाय-बाजाराव फैब्ला खुगायाव मास्क लानाय लोगोसे समाजारि जानथाय थानायखौ नुनो मोना। रायजोफोरा कभिडनि सोमोन्दै सांग्रांथिखौ नेवसिनाया मोजां जानाय नङा। बिदि नेवसिलायोब्ला गावजों लोगोसे रायजो-राजाफोरनि थाखाय बे मोनसे गिदिर खैफोद जानो हागौ। बिनिखायनो सम थानायावनो बयबो सांग्रां जायोब्ला मोजां जागौखौ साननो हायो। बेरा फारसे जोंनि हादराव दिनैसिम फिन कभिड पजिटिभ लोमजानाया गोदानै 14 रोजा 264 सा जाबाय। थांनाय सप्ताहआव जोंनि हादराव कभिड जिउसाजों साग्लोब जानाय अनजिमाया खमायदोंमोनब्लाबो मैयानिफ्राय गोदानै साग्लोब जानाय अनजिमाया गु रोजासिम खमायदोंमोन। सानसेयाव साग्लोब जादोंमोन सा 9,121 सुबुंफोर। भारतआव कभिड जिउसानि सन्देरनाया बिदियै खमायनायाव हादरनि सुबुंफोरा एसे हां मोन्दोंमोन। गासै हादरनि ओनसोलफोरा नरमेल थासारि जागोन होननानै हादरनि सुबुंफोरा मिजिं थिदोंमोन । सोरखारा थांनाय 1 फेब्रुवारी खालिनिफ्राय सिगांनि गासैबो बेन्दफोरखौ बोखारदोंमोन ।नाथाय दा कभिड जिउसानि फिन सन्देरनाया बांनो हमदों। थांनाय 24 घन्टायाव गोदानै सन्देर जादों 14 रोजा सुबुंफोरा। मिथिनाय बादिब्ला महाराष्ट्र, कर्णाटक, तामिलनाडु, केराला, पन्जाब, मध्यप्रदेश, छत्तीसगढ़ बायदि रायजोफोराव फिन कभिड जिउसाया सन्देरनाया बारा जादों। महाराष्ट्रआव थांनाय 24 घन्टायाव सा 6,281 सुबुंफोरा सन्देर जादों। पन्जाब, मध्यप्रदेश, छत्तीसगढ़आवबो सन्देरनाया बांनो हमदों। थारैनो थैनायनि अनजिमाया सानसेयाव जौसेसिम बाङाइ जाबोनाया मोजांनि लैखोन बुंनो हायो। नाथाय साननांगौ बाथ्राया जाबायदि जोंनि हादराव गोदानै गुबुन हारिनि कभिड जिउसानि सन्देरनायनि थाखाय। बृटेइन आरो गुबुन हादराव गोबां गोदान हारिनि कभिड जिउसा जोनोम जानायासो गिलु-बालु थासारि सोमजि होदों। नोगोर-थावनफोराव फिन लकडाउन फोसावनो गोनां जादों। नाथाय गोबावजोंब्लाबो भारत हादराव जोनोम जादों मोनसे गोदान भारतीय हारिनि कभिड जिउसा होननानै मिथिनाय जादों। फोरमायथावदि दिल्लीनि एइमसनि गाहाइ रणदीप गुलेरियाआ भारतीय हारिनि गोदान कभिड जिउसाया गिख्रंथाव होननानै फोरमायदों। एइमसनि गाहाइआ दाबि खालामदोंदि कभिडनि गुबुन हारिनिख्रुइ गोदान भारतीय हारिनि जिउसाया गोबोर गिख्रंथावसिन। सिगाङावबो कभिडनि साग्लोब जानानै नोरजिया जानांनाय सुबुंखौबो कभिडनि गोदान हारिनि जिउसाया सन्देरनो हागौ। रावबो सुबुंनि देहायाव एन्टिबडीनि नुजाथिनायाबो गोदान भारतीय हारिनि जिउसाखौ होबथानो हानाय नङा होननानै मिथिनाय जादों। महाराष्ट्रआव भारतीय हारिनि गोदान जिउसाखौ मोननाय जादों होननानै खौरां मोननाय जादों। दासिम भारत हादराव बे हारिनि जिउसाजों सा 240 सुबुङा साग्लोब जादों होननानैबो मिथिनाय जादों। दा भारत हादराव फिन कभिड जिउसानि सन्देरनाया बांनायनि गुबै जाहोनखौ बे गोदान हारिनि कभिडनि थाखाय जादों होननानै महाराष्ट्र सोरखारा फोरमायदों। बिदि गोदान हारिनि कभिड जोनोम जानायखौ हमनो हानाय जाथाया साननांगौ जानानै फैदों। जियानो जाया मानो गावखौ गोदान हारिनि कभिड जिउसानिफ्राय रैखा खालामनायजों लोगोसे समाजाव गिलु-बालु थासारिया दा फैथों। बिनिखायनो जों दिनैनिफ्राय न’नि बायजोयाव ओंखारब्लानो खुगायाव मास्क गाननानै ओंखारनि आरो समाजारि जानथायखौ फालि फिननि। सांग्राङानो जिउखौ लोगोसे समाजखौ रैखा खालामो होननाय रावा गोरोन्थि नङा।